廣東道

廣東道係香港一條馬路，響九龍半島西便，由半島頭尖沙咀向北伸入官涌、油麻地，直至旺角，差啲到深水埗。佢南便接住梳士巴利道，而北面就駁住荔枝角道。廣東道大致同彌敦道平行。因為規劃變化，家下廣東道有少部份係斷開，分成四截。全香港最大嘅門牌冧巴，就響廣東道，即係旺角1239號。

歷史 
1887年，九龍倉碼頭側邊開咗條馬路，當時英文叫，中文叫麥當奴道。個名以當時香港總督麥當奴命名。到咗1909年3月，為免同香港島另一條麥當奴道撈亂，佢就同附近街道一樣，改用香港附近通商各城為名。九龍呢條麥當奴道，就以當時大清廣東省城為名，即後尾中華民國同中華人民共和國嘅廣州市。就咁，條路英文就叫，中文就由於翻譯失誤，誤譯省城道做廣東道。

條路跟住九龍市區向北發展而伸長。佢原本係貼近半島西岸，不過多次填海之後，除咗尖沙嘴一段，同海隔好遠。1970年代，香港政府將官涌近佐敦道碼頭一段，向西改駁渡船街，而側邊一段路，亦變成九龍佐治五世紀念公園。所以，佐敦道以南以北兩段就斷開咗。佐敦道以北路段，近窩打老道，因為規劃咗做油蔴地果欄斷開。後尾香港房屋協會響油蔴地近眾坊街起駿發花園，呢段廣東道剷走咗來起呢個屋苑。

九廣鐵路公司計劃起九龍南線嗰陣，有諗過響尖沙嘴海港城邊起廣東道站，同海港城業主九龍倉傾，不過因為傾成本分擔傾唔掂數，最後都冇起到。不過近官涌嘅九龍西站，都係響廣東道側邊，就響舊時佐敦道碼頭巴士總站個位度。

沿路主要建築 

旺角街市
駿發花園
甘肅街玉器市場
西貢街遊樂場
The Austin/Grand Austin
九龍佐治五世紀念公園
戲曲中心
港景峰
麗澤中學
廣東道官立小學
中港城／中國客運碼頭
海港城
新港中心
北京道一號
1881

油尖旺區街道